DA Den Europæiske Unions Tidende C 461/46

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 461/19)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2).

»PASTEL DE CHAVES«

EF-nr.: PT-PGI-0005-1126-2.7.2013

BGB ( X ) BOB ( )

1. Betegnelse

»Pastel de Chaves«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

Pastel de Chaves (Chaves-kødpien) er et bageriprodukt formet som en halvmåne, der består af porøs butterdej fyldt med en blanding af hakket kalvekød. Den findes i to forskellige størrelser, færdigbagt eller frosset, med følgende fysiske og sensoriske egenskaber.

Tabel 1

Oversigt over minimums- og maksimumsværdier for de enkelte fysiske parametre for de to forskellige størrelser af Pastel de Chaves

Pastel de Chaves Pastel de Chaves som forret Min. Maks. Min. Maks. Længde (cm) 12 14 8 9 Bredde (cm) 6 8,5 5 6 Højde (cm) 3 4,5 2 3 Vægt (gram) 60 90 20 30





Tabel 2

Sensoriske egenskaber

Udvendigt udseende Pie af butterdej formet som en halvmåne med en høj kant som følge af dejens hævning under bagningen. Efter bagningen har overfladen en ensartet farve, som varierer mellem gulbrun og gylden. Tværsnit Et tværsnit viser en dej med en række meget tynde lag, hvilket giver pien et porøst udseende. Butterdejens øverste del har en gulgylden farve, der står i kontrast til den nederste del, som er let fugtig og mørk på grund af det hakkede kød. Midt i pien ses kødfyldet, som har et ensartet udseende på grund af de forskellige ingredienser, det består af, og man kan skelne små kød- og løgstykker. Tekstur Butterdejen er fast og sprød, hvilket står i stærk kontrast til kødfyldets tekstur, der er massiv, mør, fugtig, saftig og smelter på tungen. Smag Pien har en smag og aroma, der fremkommer som resultat af sammensmeltningen af ingredienserne til kalvekødsfyldet, og den overføres delvis til butterdejen ved hjælp af den saft, der frigives under bagningen. Når butterdejen kommer i munden, er den på én gang sprød, klæg og smelter på tungen, kødfyldet er mørt, klægt, fugtigt og aromatisk, og smagen af kalvekød, olivenolie og løg kan fornemmes.

3.3. Foder (kun for produkter af animalsk oprindelse)

—

3.4. Specifikke faser i produktionen, som skal finde sted i det afgrænsede geografiske område

Fremstilling af kødfyldet

Dette er en proces, hvor knowhow er afgørende for at kunne vurdere, om fyldets konsistens og mørhedsgrad er optimal, og fremstillingen af fyldet er en empirisk proces, der tager udgangspunkt i bagerens erfaring og viden.

Fremstilling af dejen, anbringelse af fyldet og lukning af pien

Disse processer viser tydeligt bagerens knowhow, eftersom der kræves et virkeligt godt håndelag for at lave pier i halvmåneform, i ensartet størrelse, med den fine butterdejsoverflade og den så karakteristiske faste og sprøde tekstur.

Frysning

Efter at Pastel de Chaves-kødpien er blevet formet som en halvmåne, bliver den af nogle bagere straks frosset ned. Denne proces sker på fremstillingsstedet for at undgå uønsket håndtering og for at reducere muligheden for forurening med mikroorganismer.

3.5. Særlige regler vedrørende udskæring, rivning eller emballering osv.

—

3.6. Specifikke mærkningsregler

Uanset hvordan produktet frembydes til salg, skal det være mærket på følgende måde:

— »Pastel de Chaves — Beskyttet geografisk betegnelse« eller »Pastel de Chaves BGB«;

— Produktets logo (»Pastel de Chaves«)

4. Præcis afgrænsning af det geografiske område

Concelho de Chaves (Chaves kommune)

5. Tilknytning til det geografiske område

5.1. Det geografiske områdes egenart

Siden 1862 og indtil vore dage er den knowhow, der er knyttet til fremstillingen af Pastel de Chaves, aldrig nået uden for Chaves kommune.

De vanskelige adgangsforhold, der for ikke så lang tid tilbage gjorde det vanskeligt at komme ind og ud af Chaves-dalen, har bidraget til, at denne knowhow ikke nåede uden for oprindelsesregionen.

Dette har historiske årsager og hænger direkte sammen med opretholdelsen af traditionen bag opskriften, der i over 75 år befandt sig hos én enkelt virksomhed, Casa do Antigo Pasteleiro, hvor den oprindelige ovn stadig eksisterer den dag i dag. Først i 1940'erne dukker der, i lokale publikationer, tegn op på, at hemmeligheden holder op med kun at tilhøre én virksomhed, og den bliver til et symbol på fremstillingen af pier i Chaves. Nogle annoncer afspejler den betydning, som Pastel de Chaves opnåede på nationalt niveau, idet de fremhæver muligheden for forsendelse af »bestillinger til alle dele af landet, med forudbetaling« (Almanaque de Chaves, 1949).

I Chaves kommune findes der skriftlige og mundtlige kilder, der beretter, at »tilbage i 1862 blev Pastel de Chaves kendt via den første forretning, der tilhørte Teresa Feliz Barreira« (Notícias de Chaves, årgang XXXVII — nr. 1921, af 22. april 1987). Tradition og knowhow i forbindelse med fremstillingen er blevet videreført indtil vore dage, og det er blevet klart, at produktets betegnelse svarer til det begrænsede område, hvor det produceres, og der er ikke registreret nogen fremstilling af lignende produkter eller bare efterligninger i Chaves' geografiske omgivelser. I løbet af disse 150 år har bagerne i Chaves samlet erfaringer med hensyn til fremstillingen af fyld og dej til denne kødpie, der nyder godt af et omdømme, som er direkte knyttet til det oprindelige produktionssted.

5.2. Produktets egenart

Pastel de Chaves adskiller sig fra andre lignende produkter dels ved sin halvmåneform, dels ved den fine lagdelte og sprøde dej, der fremkommer som resultat af den manuelle og håndværksmæssige fremstilling, og dels på grund af fyldets tekstur, der fremstår massiv, mør, fugtig, saftig og smelter på tungen.

Den metode, der anvendes til at fremstille en delikat og fin dej og til at fremstille fyldet, hvor man kan skelne kød- og løgstykkerne, og som bindes sammen ved hjælp af små brødstykker, er baseret på den knowhow, som Pastel de Chaves-bagerne har udviklet i årenes løb.

For det første viser den særlige tilberedning af dejen, som rulles ud, smøres og foldes tre gange og til slut ender som en rulle af dej, der skæres i 2-3 cm tykke skiver, ganske tydeligt den knowhow, som Pastel de Chaves-bagerne har, fordi der kræves et virkelig godt håndelag for at få pier af ensartet størrelse, med et fint lagdelt udseende og med den karakteristiske faste og sprøde tekstur.

For det andet er fremstillingsmetoden karakteriseret ved tilberedningen af fyldet, hvor kogt kød blandes med tørt hvedebrød skåret i små stykker, som gør, at massen lettere hænger sammen og bliver smidig, hvilket afspejles i det endelige produkt og i selve fyldets udseende, hvor man kan skelne kød- og løgstykkerne, der bindes fast sammen ved hjælp af de små brødstykker.

For det tredje anvender bagerne deres knowhow ved æltningen af den fine dej, som er af afgørende betydning for udformningen af pien, og som sammen med det tilberedte fyld giver pien et særligt udseende og indhold, en særlig konsistens, smag og tekstur, som gør den til en enestående delikatesse.

Pastel de Chaves-kødpiens egenart skyldes knowhow om fyldet, dejen og piens udformning.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Pastel de Chaves er et direkte resultat af den knowhow, der kræves for at tilberede fyldet og butterdejen, hvis »historie går tilbage til 1862, da en kvindelig sælger af ukendt oprindelse gik gennem byen med en kurv fuld af pier med en mærkelig form, men som imidlertid ikke havde pier nok til at mætte beboerne i Chaves. Som følge af denne mangel og med henblik på at tilfredsstille de umættelige indbyggere i den portugisiske region Trás-os-Montes skal Teresa Feliz Barreira, der grundlagde virksomheden Casa do antigo Pasteleiro, have tilbudt et pund for opskriften på denne lækkerbisken« (Revista Unibanco, januar/februar 2004).

De lokale metoder, som er blevet fulgt loyalt og vedholdende, er praktisk taget ikke blevet forandret i over 150 år, og den knowhow, der over 75 år var begrænset til et og samme firma, nemlig Casa do Antigo Pasteleiro, har sammen med byen Chaves' beliggenhed i en stor dal domineret af granit- og skiferformationer på over 1 084 meters højde og de vanskelige adgangsforhold, der længe gjorde sig gældende, forhindret, at denne knowhow nåede uden for oprindelsesområdet, og der findes ikke noget lignende produkt i de omliggende geografiske områder.

Eftersom opskriften på Pastel de Chaves blev husket og smagen af den værdsat, lykkedes det den til sidst at erobre en fremtrædende plads i den nationale portugisiske gastronomi. Denne præstation har indbragt den betegnelsen »Portugals bedste butterdejspie« (Revista Unibanco, januar/februar 2004).

Pastel de Chaves' omdømme og berømmelse er veldokumenteret, og den har i over 150 år udelukkende været knyttet til Chaves kommune.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_pastel_chaves_2012.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12, Erstattet af forordning (EU) nr. 1151/2012

(3) Se fodnote 2.